РЕПУБЛИКА БЪЛГАРИЯ
В И С Ш    С Ъ Д Е Б Е Н    С Ъ В Е Т

П Р О Т О К О Л   №  1

от заседание на Комисия ”Професионална квалификация, информационни технологии и статистика” на ВСС,
проведено на 08.01.2013 г.

Днес, 08.01.2013 г. /вторник/ от 09.00 часа се проведе заседание на комисия “Професионална квалификация, информационни технологии и статистика” на ВСС, в състав:

ПРЕДСЕДАТЕЛ:	Румен Георгиев
 ЗАМ. ПРЕДСЕДАТЕЛ:      Мария Кузманова
     ЧЛЕНОВЕ:	Галина Карагьозова
						Даниела Костова  
					Елка Атанасова
					Михаил Кожарев
                                                	Юлия Ковачева

На заседанието присъстваха експертните сътрудници към комисията: Валери Михайлов – директор дирекция „Информационни технологии”, Светослав Неделчев –  главен експерт дирекция „Информационни системи” и Мая Атанасова - старши експерт-юрисконсулт дирекция „Правна” при АВСС.

1. ОТНОСНО: Писмо от председателя на Окръжен съд гр. Благоевград относно Софтуера за мониторинг и контрол на дейността на вещите лица.
В изпълнение на Закона за защита на личните данни Комисията по правни въпроси и комисия „Професионална квалификация, информационни технологии и статистика” на ВСС, през 2011 година взимат решение в списъците на вещите лица да се публикуват само трите имена и данни за образованието и специалността на вещото лице. Съставените по този начин списъци са неизползваеми – няма адрес за призоваване на вещото лица, нито телефон за връзка с него. Съгласно Наредба № 3 от 30.11.2012 г за вписването, квалификацията и възнагражденията на вещите лица, издадена от министъра на правосъдието, тази информация се съдържа само в предложенията за включване на специалисти в списъците, които се намират в съответния окръжен или административен съд. Изготвянето и публикуването на списъци, удобни за използване от органите на съдебната власт, при спазване на изискванията на ЗЗЛД е възможно, ако в писменото съгласие от специалиста (по чл.15, ал.6 от Наредба № 3) или в заявлението (по чл. 16), лицето, което кандидатства за вещо лице, даде своето съгласие и предостави адрес за призоваване и телефон за връзка.

КОМИСИЯ “ПРОФЕСИОНАЛНА КВАЛИФИКАЦИЯ,
ИНФОРМАЦИОННИ ТЕХНОЛОГИИ И СТАТИСТИКА”
Р Е Ш И:

1.1. Предлага съвместно с Комисия по правни въпроси да се изпрати писмо, подписано от двамата председатели на комисиите, с предложение към Министерство на правосъдието за промени в Наредба № 3/30.11.2012 г, относно получаването на писмено съгласие от специалистите за публикуване на предоставен от тях адрес за призоваване и телефон за връзка 
1.2. Да се уведоми председателят на Окръжен съд гр. Благоевград за решението на комисията.

2. ОТНОСНО: Докладна записка от Светла Иванова, началник отдел „Връзки с обществеността” относно наградите БАИТ за 2012 г.
След като се запозна с предоставеното описание на наградите БАИТ и условията за кандидатстване 

КОМИСИЯ “ПРОФЕСИОНАЛНА КВАЛИФИКАЦИЯ,
ИНФОРМАЦИОННИ ТЕХНОЛОГИИ И СТАТИСТИКА”
Р Е Ш И:

2.1. Няма възможност да се кандидатства за  наградите БАИТ за 2012 г.

3. ОТНОСНО: Решение на комисия „Публична комуникация” относно подреждане на биографичните данни на членовете на ВСС, в Интернет страницата на съвета, по азбучен ред, а не по квоти.
Съгласно Конституцията на РБългария и Закона за съдебната власт, съставът на ВСС се формира по квоти. Попълването на освободени бройки също става по квоти. Начинът, по който в момента е публикуван състава на ВСС в Интернет страницата на съвета, позволява да се отрази заместването на един напуснал, освободен или подал оставка член на ВСС, с друг. По такъв начин – по квоти, са публикувани и предишните състави на ВСС.

КОМИСИЯ “ПРОФЕСИОНАЛНА КВАЛИФИКАЦИЯ,
ИНФОРМАЦИОННИ ТЕХНОЛОГИИ И СТАТИСТИКА”
Р Е Ш И:

3.1. Не намира основание за промени в подреждането на публикувания в Интернет страницата на ВСС състав на членовете на ВСС.

4. ОТНОСНО: Писмо от И. Иванов, Комитет за българо-европейско сътрудничество, Швеция.
На своето редовно заседание на 08.01.2013 г. комисията разгледа постъпилото на 03.01.2013 г. по електронна поща със заглавие „СПЕШНО” писмо от Комитет за българо-европейско сътрудничество Швеция с изписан подател И. Иванов, председател. С него, след позоваване на чл. 41, ал. 2 от Конституцията (на Република България) и чл. 13, ал. 1 и чл. 14, ал. 1 от Закона за достъп до обществена информация се иска незабавно изпращане на електронен адрес на сканирани копия, подписани от председателства на пълни протоколи от заседание за заслушване на кандидат за главен прокурор и пълен протокол от заседанието на ВСС на 20.12.2012 г., а така също инсталиране на общодостъпен сървър или изпращане с пощенска пратка на DVD на копия от видео и звукозаписи от заседания на комисия на ВСС и на цялото заседание на ВСС от 20.12.2012 г.

КОМИСИЯ “ПРОФЕСИОНАЛНА КВАЛИФИКАЦИЯ,
ИНФОРМАЦИОННИ ТЕХНОЛОГИИ И СТАТИСТИКА”
Р Е Ш И:

4.1. Изразява становище искането да се отклони. Не съдържа реквизитите по чл. 29, ал. 1 от Закона за достъп до обществена информация.
4.2. Решението да се предостави на Светла Иванова, отговорен служител по ЗДОИ.
4.3. Решението да се предостави на КПЕПК, съгласно резолюция на г-жа Соня Найденова -  Представляващ ВСС.
Мотиви: Исканата информация е публикувана от Висшия съдебен съвет, съобразно негово решение. Всички протоколи от заседанията на съвета и неговите комисии също са обнародвани на неговата Интернет-страница и са общодостъпни. Отделно от това, 11 часовото заседание на 20.12.2012 г. бе излъчено пряко от няколко телевизии, а и излъчено пряко – он-лайн, чрез Интернет-страницата на съвета.
Съобразно чл. 12, ал. 2 от Закона за достъп до обществената информация обнародваната официална информация, както и обнародваните нормативни актове не подлежат на изискване по реда на същия закон и не е оправдано създаването и разпращането отделно на копия върху електронни или писмени носители, независимо от декларираната готовност за възстановяване на разноските.

5. ОТНОСНО: Определяне дата за следващото заседание.

КОМИСИЯ “ПРОФЕСИОНАЛНА КВАЛИФИКАЦИЯ, ИНФОРМАЦИОННИ ТЕХНОЛОГИИ И СТАТИСТИКА”
Р Е Ш И :

5.1. Насрочва следващо заседание на комисията за 15.01.2013 г. /вторник/.
ПРЕДСЕДАТЕЛ
НА КОМИСИЯТА: /п/
РУМЕН ГЕОРГИЕВ